གསུམ་པ།སྟོད་ཀྱི་སྟེང་གཉིས་ཀྱི་སྐོར་ལ་གླེང་བ།སྟོད་ཀྱི་སྟེང་གཉིས་ཞེས་པ་ནི།བོད་ཀྱི་རྒྱལ་རབས་བརྒྱད་པ་གྲི་གུམ་བཙན་པོ་དང༌།དགུ་པ་སྤུ་དེ་གུང་རྒྱལ་རྣམ་གཉིས་ལ་ཟེར་གྱི་ཡོད་པ་ལྟར།གཤམ་དུ་བཙན་པོ་དེ་གཉིས་ཀྱི་སྐོར་ལ་རགས་ཙམ་བཤད་པར་བྱའོ།།དང་པོ།བོད་ཀྱི་རྒྱལ་རབས་བརྒྱད་པ་གྲི་གུམ་བཙན་པོའི་ཡབ་ནི་སྲིབས་ཁྲི་བཙན་པོ་དང་ཡུམ་རྒྱལ་མོ་ཟི་ལིང་ཤོལ་མ་གཉིས་ཀྱི་སྲས་སུ་འཁྲུངས་པར་གསལ་ལ།མཚན་ལ་གནམ་ཕྲུལ་བོ་གཞུང་བཙན་པོ་ཞེས་གདགས་པར་བཤད།དེས་ན།གྲི་གུམ་བཙན་པོ་ཡིག་ཆ་མི་འདྲ་བའི་ནང་དུ་གྲི་གུམ་ཞེས་པའི་ཡིག་འབྲུ་གཉིས་པོ་འདི་ཉིད་འབྲི་སྟངས་མི་འདྲ་བའི་ཁག་ལ།ཁྲི་གུམ།དྲི་གུམ།གྲི་གུམ།གྲི་རུམ་བཅས་མང་དུ་སྣང༌།ཞེས་པ་ནི་ཅི་ཞིག་གི་ཕྱིར་དུ་བློན་པོ་ལོ་ངམ་དང་འཐབ་འཛིང་གིས་བཙན་པོ་གནམ་ཕྲུལ་བོ་གཞུང་བཙན་པོ་བཀྲོངས་ཟིན་པའི་རྗེས་ལ་བྱུང་བའི་མིང་བླ་དྭགས་སུ་བཏགས་པའམ་ཐོགས་སོང་བ་ཞིག་མིན་ནམ་སྙམ།